**Hüseyn Nihal Atsız və Bozqurdlar**

 ***Əhməd Hicran Əhməd qızı***

 ***AMEA Nizami adına Ədəbiyyat İnstitutunun dissertantı***

 ***E-mail: ahmedova\_hicran@mail.ru***

 **XÜLASƏ**

 Müasir dünyada siyasi, iqtisadi, sosial və digər sahələrdə ölkələrin bir-birinə inteqrasiyası ilə yanaşı hər bir xalqın, millətin özünə, soy kökünə dönüşü də baş verir. Bu gün bir çox ölkərin diqqətini çəkən və birmənalı qarşılanmayan “Bozqurd” simgəsinin insanlar tərəfindən daha çox istifadə olunması Türk millətinin özünə dönüşünün bir simvoludur. “Bozqurd” işarəsi Tükçülüyün, turançılığın simvolu hesab olunur. Müasir dünyada Türk dünyasına düşmən kimi baxanlar dünyada belə bir yalnış fikir yaratmaq istəyirlər ki, “Bozqurd” işarəsi Türk irqçılərinin işarəsidir, onu simvolizə edir, amma bu yalnış və qərəzli fikirdir, tarix boy Türklərdə irqiçilik olmayıb, fəth etdiyi ölkələrdə həmişə digər xalqların nümayəndələrinin hüquqlarını müdafiə edərək ədaləti bərqərər edib. “Bozqurd” işarəsi istər yaranışında, istərsə də sonrakı transformasiyasında Türk millətinin digər millətlərdən üstünlüyünü və ya nifrət hissini təcəssüm etdirməmişdir. Bu simgə sadə anlamda xoşniyyətli bir münasibət, salamlaşma, geniş mənada isə milli-etnik, antropoloji və etnoqrafik toplumların sintezini özündə birləşdirən “Turanlı” anlamını əks etdirir. Bu simgəyə qarşı dünyada bir təpki olsa da bu simgə böyük bir millətin, Türk millətinin simvoludur.

 Türk mifologiyasında qurdun xüsusi bir mənası vardır. Türk dastanlarında qurd nəslin davamlığını təmin edən, Türk xalqını yox olmaqdan xilas edən bir varlıq, türklərə yol göstərən bir bələdçi kimi təmsil edilir. Türk xalqlarının mifoloji düşüncəsində həmişə Boz qurd bir əcdad olaraq yer almışdır. Ümumiyyətlə, Türk mifologiyası miflər, inanclar, kultlar, adət-ənənələr və mərasimlərlə zəngin yaradıcılıq sahəsidir. Qurd mifik obrazının Türk millətinin tarixində, folklorunda yeri və mənası böyükdür, Qurd cəsarət, mərdlik, döyüşkənlik, azadlıq və sədaqət rəmzi olduğu göstərilir. Türk mifik yaradıcılığında, dastan və əfsanələrində, həyatın bütün məqamlarında yer alan Bozqurd obrazı şifahi xalq ədəbiyyatından yazılı ədəbiyyata, hətta “Kitabi-Dədə Qorqud” və digər dastanlarda da simgə funksiyasını daşıyır.

 Böyük Türk şairi, tarixçisi və yazıçısı Hüseyn Nihal Atsızın min üç yüz illik bir tarixdən süzülüb gələn Türk millətinin irəli və geri dönüşlərini, dünya çapında Türk millətinin nüfuzunun gəlişmə çağlarını, onun ölümünü, dirilişini, özündə əks etdirən Türk ədəbiyyatında önəmli yer tutan əsərin adı “Bozqurdlar ölür, dirilir” adlanır. Əsər saz, söz üstə köklənmiş dastanvari romandır. Bozqurd əsəsrin ruhudur, yalnız türklərə məxsus özünü fəda etmək, gələcək həyatı qorumaq və yaşatmaq üçün sonu bilinməyən döyüşə atılmaq, milləti uğrunda bilə-bilə özünü qurban vermək fədakarlığıdır. Türk tarixini, ədəbiyyatını və mifologiyasını dərindən bilən Hüseyn Nihal Atsız türklərin tarixini böyük ustalıqla ədəbi dilin həm elmi, həm də bədii uslubunda tarixi faktlarla bədii obrazlıq baxımından təsvir edərək xalqın tarixi və mifoloji keçmişindən xəbər verir. Əsərdə Göy Türklər dövründən üzü bəri Türk tarixindən bəhs olunur, xaqanlardan tutmuş 40 igidi ilə böyük Çin imperiyasına qarşı əsarətdə üsyan edən Kür Şada qədər hər bir Türk döyüşçüsu Bozqurddur. Əsatirlərin birində anasının qurd, başqa bir əsatirdə atasının qurd, 3-cü bir əsatirdə nəsli kəsilməkdə olan Türkün xilaskarı olub sonuncu Türk uşağına süd verən qurdun ruhunu özündə daşıyan göydən gəlib ruhu Tanrı Dağına qovuşan Türk igidlərinin və bütün Türk millətinin içində şifahi xalq ədəbiyyatının “Qurdla qiyamətə qalasan”, “Qurd ürəyi yemisən”, “Qurd ulayır” nümunələrinə söykənən bir Qurd yatır.

 Açar sözlər: bozqurdlar, mifologiya, simgə.